Ove Vestergaard fra Vodskov ved Aalborg troede det var løgn, da han for nyligt fandt en parkeringsbøde i forruden på sin bil. Bilen var nemlig parkeret på hans egen grund.

- Jeg tænkte, at selvfølgelig er det en fejl. Det er jo helt klart, at det er min matrikel, og jeg har jo helt klar lov til at parkere på min egen grund ...troede jeg, siger Ove Vestergaard til TV 2/Nord.

Men den er god nok. Selvom Ove Vestergaards bil holdt inde på hans egen virksomheds grund, er parkeringen ikke lovlig.

Helt forrykt, mener han selv.

- Hele ideen med at have sin egen grund forsvinder. Som det er lige nu, kan jeg ikke bruge min egen grund til noget, det kan sgu ikke være rigtigt, siger Ove Vestergaard.

Bruger forkert indkørsel

Parkeringsafgiften er udskrevet af Parkeringskontrol Nord. Her lød forklaringen, at Ove Vestergaard var kørt forkert ind på grunden.

Der er nemlig som udgangspunkt kun én lovlig adgang til en grund. Men for at parkere, hvor han gjorde, var Ove Vestergaard ikke kørt via den lovlige indkørsel. I stedet var han kørt hen over fortovet og ind på grunden fra den forkerte side.

Grafik: Her må Ove parkere - og ikke parkere

Men den forklaring giver nordjyden ikke meget for. Hvis han skal parkere lovligt ude på vejen spærrer han bare mere for de andre biler.

- Der er typisk dansk og dansk lovgivning. Jo mere kompliceret, jo bedre, siger Ove Vestergaard.

Han henviser til, at hvis han parkerer lovligt, skal han holde ude på vejen, hvor han er til langt større gene for de andre biler.

P-chef: Derfor kan vi give bøde

Parkeringskontrol Nord må ikke udtale om den konkrete sag. Daglig chef Frode Nielsen bekræfter dog, at man helt generelt kun må bruge den ene tilladte indkørsel til sin grund.

- Vi har en vejledning, og den arbejder vi efter. Så vi følger loven, så godt som vi kan, siger Frode Nielsen til TV 2/Nord.

Hvis man vil anvende sin private grund til parkering, skal der være en tydelig fysisk adskillelse til det offentlige rum, forklarer han.

- Hvis ikke den fysiske adskillelse er tilstede, trækker man det offentlige med ind. Det vil sige, at man har samme bestemmelse, om det er privat eller ej, siger Frode Nielsen.